કર્ણાટકના બેલગામ જિલ્લાના અંકલી નામના નાનકડા ગામમાં તેમનો જન્મ. સાયન્સ તો શું સામાન્ય ભણતર પણ ગામમાં બહુ ઓછું. પૂજાપાઠનું કામ કરતા તેમના પિતા ભગવાન ગિરિ ત્રણ ચોપડી અને માતા સુભદ્રા બે ચોપડી જ ભણ્યાં હતાં, પણ તેમને તેમના એકના એક દીકરાને ડૉક્ટર બનાવવો હતો. સાતમાથી પિતાએ તેમને સાંગલી (મહારાષ્ટ્ર)માં ભણવા મૂક્યા. ટેન્થમાં ૪૮ ટકા આવ્યા એટલું જ નહીં, ટ્વેલ્થમાં પણ બાવન ટકા જ આવ્યા એથી તેમના પેરન્ટ્સનું તેમને ડૉક્ટર બનાવવાનું સપનું તો રોળાઈ ગયું. સારી જૉબ મળે અને જૉબ-સિક્યૉરિટી મળે માટે તેમણે કેમિસ્ટ્રી સાથે સાયન્સ ગ્રૅજ્યુએટ થવાનું નક્કી કર્યું અને કરાડની સાયન્સ કૉલેજમાં દાખલ થયા. એ સમયની વાત કરતાં વરદ ગિરિ કહે છે કે કેમિસ્ટ્રીમાં ગ્રૅજ્યુએટ થઈ જૉબ શોધવા લાગ્યો પણ ન મળી એથી ઝૂઓલૉજી (પ્રાણીશાસ્ત્ર)માં માસ્ટર્સ કરવા વિચાર્યું, કારણ કે મને એમાં રસ હતો.